## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՕՐԵՆՔԸ

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ****

**Հոդված 1.** Հայաստանի Հանրապետության 1998 թվականի մայիսի 5-ի քաղաքացիական օրենսգրքի (այսուհետ՝ Օրենսգիրք) 232-րդ հոդվածի 1-ին մասի 2-րդ պարբերությունը շարադրել հետևյալ խմբագրությամբ.

«Գրավի իրավունքը տարածվում է գրավ դրված գույքի օգտագործման արդյունքում ստացված պտուղների, արտադրանքի և եկամուտների վրա, եթե այլ բան նախատեսված չէ պայմանագրով:»:

**Հոդված 2.** Օրենսգրքի 234-րդ հոդվածը լրացնել հետևյալ բովանդակությամբ 2.1-2.4-րդ կետերով.

«2.1. Գրավի պայմանագրում գրավի առարկան կարող է նշվել ընդհանուր նկարագրության միջոցով, այդ թվում՝ գրավատուին սեփականության իրավունքով պատկանող ողջ գույքի կամ դրա մի մասի նշումով, ինչպես նաև գույքի առանձին տեսակների կամ որևէ հատկանիշով պայմանավորված խմբի մասին նշում կատարելու միջոցով:

2.2. Գրավի ընդհանուր նկարագրություն սահմանելու դեպքում գրավի առարկա է համարվում գրավատուին սեփականության իրավունքով պատկանող, իսկ պայմանագրով նախատեսված դեպքերում՝ նաև ապագայում ձեռքբերվելիք գույքը: Եթե պայմանագրում գրավի առարկայի՝ որպես գույքի մի մասի կամ գույքի առանձին տեսակների կամ որևէ հատկանիշներով պայմանավորված խմբի մասին հատուկ նշում առկա չէ, ապա գրավի առարկա է համարվում գրավատուի ամբողջ գույքը: Գրավի առարկայի ընդհանուր նկարագրությունը պետք է հնարավորություն ընձեռի նույնականացնել գրավի առարկան դրա նկատմամբ բռնագանձում տարածելու պահին:

2.3. Գրավի առարկայի ընդհանուր նկարագության դեպքում գրավի իրավունքը չի տարածվում գրավի այն առարկների վրա, որոնց նկատմամբ գրավի իրավունքը ծագում է գրանցման կամ հաշվառման պահից:

2.4. Գրավի առարկայի ընդհանուր նկարագրություն չի կարող տրվել գրավականի, կոշտ գրավի և գրավատուն հանձնված գույքի գրավի դեպքերում:»:

**Հոդված 3.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից և տարածվում է սույն օրենքն ուժի մեջ մտնելուց հետո կնքված գրավի պայմանագրերի նկատմամբ: